बेटे को अपना गुलाम बनाएगी, घरों में झाड़ू-पोंछा किया, कपड़े सिले; आज मैं लेक्चरर-बेटी आईआईटी में
मुझे आज भी वह दिन याद है जब एक अंग्रेजी मीडियम स्कूल ने मेरे बच्चों को यह कहकर एडमिशन नहीं दिया था कि जब पेरेंट्स ही पढ़े लिखे नहीं है तो वो बच्चों को कैसे पढ़ा पपाएंगे। स्कूल को ये भी लगा था कि हम
मुझे आज भी वह दिन याद है जब एक अंग्रेजी मीडियम स्कूल ने मेरे बच्चों को यह कहकर एडमिशन नहीं दिया था कि जब पेरेंट्स ही पढ़े लिखे नहीं है तो वो बच्चों को कैसे पढ़ा पपाएंगे। स्कूल को ये भी लगा था कि हम उनकी फीस भरने में असमर्थ हैं।
यह कहना है राजस्थान के भीलवाड़ा की रहने वाली मधु का। कभी दरी बनाई, लोगों के कपड़े सिले। बच्चों को पढ़ाई के लिए दूसरे के घर में झाड़ू-पोंछा तक करने वाली मधु आज कॉलेज में पॉलिटिकल साइंस की लेक्चरर हैं। कभी जिनके पढ़े लिखे ना होने पर सवाल उठाए गए आज उनके पढ़ाए बच्चे प्रतिष्ठित संस्थानों में काम कर रहे हैं।
वुमन भास्कर से बातचीत में मधु ने अपने संघर्ष की कहानी बताई।
पति की तबियत बिगड़ी तो शुरू किया सिलाई का काम
मैं राजस्थान के भीलवाड़ा जिले के शाहपुरा की रहने वाली हूं। हम 6 भाई बहन हैं। 4 साल की थी जब पिता गुजर गए। होश संभाला तो घर में तंगी देखी। घर के काम संभालने के बीच किसी तरह सरकारी स्कूल से 12वीं कर ली।
12 वीं के बाद मेरी शादी हो गई। मेरे पति एक कंपनी में वर्कर का काम करते थे। उस समय उनकी सैलरी महज 1600 रुपए थी। बच्चे हुए तो जरूरतों को पूरा करने के लिए मैं भी सिलाई का काम करने लगी। कुछ समय बाद पति को भी अर्थराइटिस की बीमारी हो गई। तबीयत इतनी बिगड़ी कि कुछ समय के लिए काम भी छोड़ना पड़ा। घर की आर्थिक स्थिति बद से बदतर होती चली गई। इस मुश्किल घड़ी में डॉक्टर नागपाल ने मेरी मदद की, जो कि पास के सरकारी स्कूल की प्रिंसिपल थीं। उन्होंने मुझे अपने स्कूल के पास सिलाई मशीन लगाने की जगह दी। वहां बैठकर मैं फिटिंग, रफू करने जैसे काम करती थी।
मेरे ज्यादा पढ़े-लिखे ना होने पर स्कूल ने बच्चों को नहीं दिया एडमिशन
धीरे-धीरे मैंने बैग और कवर बनाना शुरू किया। मैडम ने देखा कि मैं बहुत जल्दी चीजों को सीख जाती हूं। इसी दौरान मैं अपने बच्चों का एडमिशन एक अंग्रेजी स्कूल में करवाने गई, क्योंकि मैं चाहती थी कि मेरे बच्चे पढ़-लिख कर अपने जीवन में कुछ अच्छा करें। लेकिन, उस स्कूल ने मेरे बच्चों को एडमिशन देने से ये कहकर मना कर दिया कि जब पेरेंट्स ही पढ़े-लिखे नहीं हैं तो वो बच्चों की पढ़ाई को कैसे मैनेज करेंगे। स्कूल का ये भी कहना था कि हम उनकी फीस नहीं भर पाएंगे।
लोगों ने कहा बच्चों की पढ़ाई के लिए कमाएगी या खुद पढ़ेगी
इस बात ने मुझे बहुत परेशान किया। मुझे परेशान देख कर डॉ नागपाल ने मुझे आगे की पढ़ाई यानी ग्रेजुएशन करने की सलाह दी और खुद ही मेरा फॉर्म भी भरवा दिया। ये देखकर स्कूल की कुछ टीचर्स मेरा मजाक उड़ाने लगीं। अब ये बच्चों के साथ खुद भी पढ़ेगी। उन्हें लगा नहीं था कि मैं पति की तबीयत, बच्चों की पढ़ाई, घर के खर्चे चलाने के लिए सिलाई का काम सब कुछ एक साथ नहीं मैनेज नहीं कर पाऊंगी।
स्टोरी में आगे बढ़ने से पहले इस पोल में अपनी राय दें
पैसों के लिए झाड़ू-पोंछा तक किया
कहीं ना कहीं ये सच भी था। इस दौरान मुझे पैसों की जरूरत कुछ इस कदर हुई कि मैं एक घर में झाड़ू-पोंछा का काम भी करने लगी। ग्रेजुएशन के सेकंड ईयर के दौरान भी स्कूल के पास मैं सिलाई का काम करती रही। कुछ समय बाद ही परीक्षा थी इसलिए मैंने बड़े-बड़े अक्षरों में नोट्स बना रखा था, और बोल-बोल कर पढ़ रही थी ताकि मुझे सारी चीजें याद हो जाए। मेरा बेटा भी उस समय मेरे साथ था। उसी समय स्कूल में एक लेडी आई जिनकी नाम था डॉ शैलजा उपमन्यु। उन्होंने मुझे पढ़ते हुए देखा तो मेरे पास आईं। उन्होंने मुझसे कहा कि अगर तुम पढ़ना चाहती हो तो मैं तुम्हें सपोर्ट करूंगी। ये वो समय था, जिसके बाद से मैं उन्हें मां मानना लगी। उन्होंने मेरा बहुत साथ दिया और बहुत मोटिवेट किया। यहां तक कि मेरी पढ़ाई और किताबों का सारा खर्चा भी उठाया।
घर नहीं, बाहर से मिला सपोर्ट, पढ़ाई का खर्च भी उन लोगों ने ही उठाया
डॉ शैलजा उपमन्यु के जरिए ही मैं डॉ पयोद जोशी से मिली, जो मुझे पढ़ाते थे। उन्होंने भी मुझे बहन की तरह काफी सपोर्ट किया और आगे का रास्ता दिखाया कि मुझे कैसे क्या करना है। मगर, इन सबमें मेरे जीवन के संघर्ष ने मेरा पीछा कभी नहीं छोड़ा। पढ़ने लगी तो सासू मां ने रोक लगा दिया, नाते रिश्तेदार ससुर जी को ताना देने लगे कि बहू हाथ से निकल जाएगी। कुछ कहने लगे कि एक दिन तुम्हारे बेटे को गुलाम बना लेगी, अपना पर्स उठवाएगी। देर शाम घर लौटती तो दबी आवाज में एक-दूसरे से कहने लगते, ना जाने कहां जाती है, कहां से आती है। इंसान हूं तो बातों का बुरा जरूर लगता था, लेकिन पति और ससुर जी का सपोर्ट था तो इन बातों को दिमाग से निकाल देती थी।
घर के हालात बिगड़े, मुश्किल में दिया एमए फाइनल का एग्जाम
जब पॉलिटिकल साइंस से मैं एमए की परीक्षा दे रही थी तो ससुर जी चल बसे। शैलजा मां और गुरुजी को लगा कि अब शायद मैं परीक्षा नहीं दूंगी। लेकिन, मैं भी जानती थी कि मैं उस हालत में नहीं हूं कि कोई मौका गंवा सकूं। लिहाजा घर भी संभाला और परीक्षा भी दी। ससुर जी के बाद सासू मां फिर मेरी पढ़ाई के खिलाफ हो गईं। तभी पयोद जी हमारे घर आए और नोट पकड़ाकर मेरी सास को विश्वास दिलाया कि मैं कुछ गलत नहीं कर रही हूं, मुझे पढ़ने दें।
पहली बार में किया नेट क्वालीफाई, पति ने कहा कभी सोचा नहीं था
पॉलिटिकल साइंस में एमए कंपलीट करने के बाद मैंने पहले प्रयास में ही नीट क्वालीफाई किया, जिसके बाद मैंने पीएचडी के लिए एडमिशन ले लिया। बच्चे बड़े हो गए थे तो अब पैसों की जरूरत और बढ़ने लगी। लिहाजा मैंने एक कॉलेज में पॉलिटिकल साइंस के लेक्चरर के तौर पर ज्वाइन कर लिया। लेक्चरर के तौर पर मुझे 6 हजार मिलते थे। कॉलेज में पढ़ाने के बाद भी मैंने अपना सिलाई का काम नहीं छोड़ा ताकि घर की आर्थिक स्थिति ना बिगड़े। मगर, इंसान जो सोचता है वैसा होता नहीं है। पति की तबियत इतनी खराब हुई कि डॉक्टर ने जवाब दे दिया, कई महीनों तक इलाज चला।
बेटी ने किया मेरे संघर्ष को सफल, चाहती हूं आईआईटी में लेक्चरर बने
मेरे इस संघर्ष में मेरी बच्चों और पति का बहुत साथ रहा, मैं जब भी हारती तो वो मुझे हौसला देते। आखिरकार इतने दिनों की मेहनत सफल हुई। मेरी बेटी साइंस और मैथ्स में बहुत अच्छी थी उसने जैम (JAM) क्वालीफाई किया और उसका एडमिशन आईआईटी रुड़की में हो गया। यहां से मास्टर्स करने के बाद उसने गेट क्वालिफाई किया और अब वो वही से पीएचडी कर रही है। मैं उसे आईआईटी जैसे संस्थान में लेक्चरर के तौर पर देखना चाहती हूं।
मैं अपने जैसी महिलाओं को कहना चाहती हूं कि जिंदगी हमे कई मौके देती है, बस जरूरत है तो उन मौकों को पहचान कर अपना बेहतर देने की। मेरा मानना है कि हम संकल्प कर लें तो क्या नहीं कर सकते।